b'\n_START_ARTICLE_\nJanko Mlakar\n_START_SECTION_\n\xc5\xbdivljenjepis\n_START_PARAGRAPH_\nMlakar je obiskoval ljudsko \xc5\xa1olo in gimnazijo v Ljubljani, kjer je leta 1893 tudi maturiral. Teologijo je \xc5\xa1tudiral v Ljubljani in bil leta 1897 posve\xc4\x8den. Kot kaplan je od leta 1897 do 1900 slu\xc5\xbeboval v Postojni, nato je bil katehet od 1900 do 1910 na osnovni \xc5\xa1oli ter od 1910 do 1925 dekli\xc5\xa1kem liceju v Ljubljani. Bil je aktiven planinec in dolgoletni odbornik Slovenskega planinskega dru\xc5\xa1tva.\n_START_SECTION_\nLiterarno delo\n_START_PARAGRAPH_\nMlakar je z leposlovnimi in zlasti s humorjem navdahnjenimi planinskimi potopisi sodeloval v Planinskem vestniku, Domu in svetu, Mladiki in drugih listih, ter v njih duhovito in \xc5\xa1aljivo budil ljubezen do gora, hkrati pa resno razpravljal o planinstvu. Njegov leposlovni dar se zlasti uveljavlja pri opisu naravnih lepot in pripovedovanju do\xc5\xbeivetij. Med zna\xc4\x8dilne tovrstne spise spadajo: Skozi Engaldin (Planinski vestnik, 1908-19109, Jungfrau in \xc5\xa1e marsikaj (PV, 1911), Mont Blanc (Mladika, 1926), Prvikrat na Triglav (Mentor, 1932/1933). Mlakar je opisal skoraj vse slovenske in mnoge tuje gorske vrhove._NEWLINE_V letih 1938 do 1939 so iz\xc5\xa1li Janka Mlakarja Izbrani planinski spisi I-III, 1968 pa kraj\xc5\xa1i izbor Iz mojeha nahrbtnika. Poleg planinskih pa je napisal tudi nekaj humoristi\xc4\x8dnih pripovedi: Kako je Trebu\xc5\xa1nik hodil na Triglav (Mohorjeva dru\xc5\xbeba, 1907), Kako se je Trebu\xc5\xa1nik vozil v Trst (Mohorjeva dru\xc5\xbeba, 1908). V knji\xc5\xbeni izdaji so iz\xc5\xa1le Trebu\xc5\xa1nikove zgode (Celovec, 1963) in Gospod Trebu\xc5\xa1nik (1974). leta 1925 je iz\xc5\xa1la njegova povest Mira (Dom in svet, 1925), napisal pa je tudi predpustno igro Nevesta iz Amerike._NEWLINE_Mlakar je sestavil tudi verou\xc4\x8dno knjigo, zelo pomemben pa je njegov \xc4\x8dlanek 60 let planinstva (PV, 1953).'